《高君贽》
宋代·葛胜仲

晓鼓逢逢天未白，呼火摄衣干典客。青衫手板阶石前，磬折擎拳若无骨。

还将束矢听情伪，更向团丝分枉直。糟浆逆鼻走兵厨，播糠眯目司平籴。

翩翩轻舆行若飞，濯濯单纨汗如涤。趋局何曾过八塼，端居未暇移百甓。

归家往往犬迎吠，得肉时时鸟攫食。长材要自万鹏程，初筮聊淹一鸡肋。

径须黾勉弹其冠，未用低佪尤此帻。左冯旧事今复继，敏手州人惊霹雳。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。